**คำแถลงนโยบายของนายกเทศมนตรีตำบลสะพลีเพื่อเข้ารับหน้าที่**

**แถลงต่อสภาเทศบาลตำบลสะพลี**

**๑๗ พฤษภาคม พ.ศ. ๒๕๖๔**

**นายกฤษฎา โลพิศ**

**นายกเทศมนตรีตำบลสะพลี**

**คำแถลงนโยบายของนายกเทศมนตรีตำบลสะพลี**

**----------------------------------------------**

**คำแถลงนโยบาย**

**นายกฤษฎา โลพิศ**

**แถลงต่อสภาเทศบาลตำบลสะพลีในการประชุมสภาเทศบาลตำบลสะพลี**

**วันที่ ๑๗ พฤษภาคม พ.ศ. ๒๕๖๔**

**เรียน ท่านประธานสภาเทศบาลตำบลสะพลี**

ตามที่เทศบาลตำบลสะพลี โดยคณะกรรมการการเลือกตั้งประจำจังหวัดชุมพร ได้ประกาศกำหนดให้มีการเลือกตั้งสมาชิกสภาเทศบาลและนายกเทศมนตรีตำบลสะพลี อำเภอปะทิว จังหวัดชุมพร ในวันอาทิตย์ที่ ๒๘ มีนาคม พ.ศ. ๒๕๖๔

บัดนี้ คณะกรรมการการเลือกตั้ง ได้ประกาศผลการเลือกตั้งสมาชิกสภาเทศบาลและนายกเทศมนตรีตำบลสะพลีครบตามจำนวนแล้ว ก่อนนายกเทศมนตรีเข้ารับหน้าที่ให้ประธานสภาเทศบาล เรียกประชุมสภาเทศบาล เพื่อให้นายกเทศมนตรีแถลงนโยบายต่อสภาเทศบาลโดยไม่มีการลงมติ ทั้งนี้ ภายในสามสิบวันนับแต่วันที่ประกาศผลการเลือกตั้งนายกเทศมนตรี และในวันนี้ประธานสภาเทศบาลตำบลสะพลีได้เรียกประชุมสภาเทศบาล เพื่อให้นายกเทศมนตรีตำบลสะพลี ได้แถลงนโยบายต่อสภาเทศบาล

กระผม นายกฤษฎา โลพิศ นายกเทศมนตรีตำบลสะพลี ขอแถลงนโยบายต่อสภาเทศบาลตำบลสะพลี ให้ทราบว่า กระผมจะบริหารงานเทศบาลตามอำนาจหน้าที่ที่กฎหมายและระเบียบได้กำหนดไว้ โดยจะยึดถือประโยชน์สุขของประชาชนเป็นสำคัญ และจะใช้วิธีการบริหารเทศบาลตามพระราชกฤษฎีกาว่าด้วยหลักเกณฑ์และวิธีการบริหารบ้านเมืองที่ดี พ.ศ. ๒๕๔๖ และจะให้ประชาชนเข้ามามีส่วนร่วมในการทำแผนชุมชน หมู่บ้าน แผนการพัฒนาท้องถิ่น และการเปิดเผยข้อมูลข่าวสารอันเป็นไปตามพระราชบัญญัติข้อมูลข่าวสารทางราชการ พ.ศ. ๒๕๔๐ และตามกฎหมายที่กระทรวงมหาดไทยได้กำหนดไว้

**วิสัยทัศน์การพัฒนาท้องถิ่น**

พัฒนาคุณภาพชีวิต เศรษฐกิจก้าวหน้า การศึกษาก้าวไกล รักษาวัฒนธรรมประเพณี

**แนวทางการพัฒนาประกอบด้วย 7 ด้าน ดังนี้**

1.การพัฒนาโครงสร้างพื้นฐาน

1.1 ก่อสร้าง ปรับปรุง บำรุงรักษาถนน ระบบระบายน้ำ และสะพานภายในเขตเทศบาลให้อยู่ในสภาพที่ดี ประชาชนใช้สัญจรไปมาด้วยความสะดวกและปลอดภัย

1.2 ให้มีระบบไฟส่องสว่างตามถนน ซอย อย่างเพียงพอเพื่อลดอุบัติเหตุ

1.3 พัฒนาแหล่งน้ำขุดลอกคูคลอง

1.4 ขยายเขตประปาและไฟฟ้าสาธารณะให้ครอบคลุมทุกสายในเขตเทศบาล

2.การพัฒนาคุณภาพชีวิต

2.1 พัฒนา และยกระดับคุณภาพชีวิตของประชาชนในเขตเทศบาลให้มีความเป็นอยู่ที่ดีขึ้น

2.2 จัดให้มีสถานที่พักผ่อนหย่อนใจและสถานที่ออกกำลังกาย

2.3 ส่งเสริมสุขภาพอนามัยและร่วมป้องกันโรคติดต่อต่างๆ รวมถึงโรคโควิด-19 ให้แก่ประชาชนในเขตเทศบาล

2.4 ส่งเสริมและอนุรักษ์ศิลปวัฒนธรรมประเพณีประจำท้องถิ่น

2.5 ส่งเสริมให้ประชาชนได้ออกกำลังกาย

3.การพัฒนาด้านเศรษฐกิจ

3.1 ส่งเสริม พัฒนา อาชีพประมงและการเกษตร

3.2 ส่งเสริมให้ประชาชนมีการรวมกลุ่มประกอบอาชีพ และสร้างความเข้มแข็งให้กับกลุ่มอาชีพ เพื่อให้เกิดการพึ่งพาตนเอง

3.3 พัฒนารายได้ของประชาชนโดยใช้ทรัพยากรที่มีอยู่เดิมให้เกิดประโยชน์มากที่สุด

4.การพัฒนาด้านสิ่งแวดล้อม

4.1 ดำเนินการกำจัดขยะมูลฝอยให้ถูกสุขลักษณะ

4.2 สนับสนุนให้หมู่บ้าน ชุมชน มีส่วนร่วมในการจัดการสิ่งแวดล้อม และการรักษาความสะอาด

5.การบริหารงาน

5.1 ส่งเสริมการมีส่วนร่วมของประชาชน

5.2 ปรับปรุงและพัฒนาระบบบริหารจัดการให้มีความโปร่งใส และสามารถตรวจสอบได้ อีกทั้งยังลดขั้นตอนและระยะเวลาปฏิบัติงาน เพื่อบริการประชาชนให้ได้รับความสะดวกรวดเร็วและเป็นธรรม

5.3 ส่งเสริมการเผยแพร่ประชาสัมพันธ์ระหว่างเทศบาลกับประชาชน

5.4 ส่งเสริมระบบป้องกัน บรรเทาสาธารณภัย และการกู้ชีพกู้ภัย

6.การพัฒนาการท่องเที่ยว

6.1 ส่งเสริม ปรับปรุง และพัฒนาแหล่งท่องเที่ยวในเขตเทศบาล

6.2 ประชาสัมพันธ์แหล่งท่องเที่ยวภายในเขตเทศบาล

7.การพัฒนาด้านการศึกษา

7.1 ส่งเสริม และพัฒนาด้านการศึกษา การกีฬา และนันทนาการ

7.2 พัฒนาการเรียนการสอนให้มีประสิทธิภาพโดยผ่านการประเมินจากสำนักงานคณะกรรมการการศึกษาขั้นพื้นฐาน

การบริหารงาน ยึดหลักเกณฑ์และวิธีการบริหารกิจการบ้านเมืองที่ดีเน้นการมีส่วนร่วมของประชาชน หลักความโปร่งใส ตรวจสอบได้ มีความสำนึกรับผิดชอบต่อสังคม และใช้จ่ายงบประมาณอย่างประหยัด เกิดผลคุ้มค่า

นี่คือนโยบายหลักที่สำคัญที่จะต้องดำเนินการอันเป็นหน้าที่ของกระผมภายในระยะเวลา ๔ ปี นับจากนี้ และกระผมพร้อมที่จะน้อมรับคำแนะนำ คำเสนอแนะ จากท่านสมาชิกสภาเทศบาลทุกท่าน เพื่อให้เทศบาลตำบลสะพลีของพวกเราทุกคน เจริญก้าวหน้าต่อไปได้อย่างยั่งยืน ขอขอบคุณทุกท่านครับ

­­­­­­­­­­­­­­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_